শিশু পৃষ্ঠপোষকতা

শিশু পৃষ্ঠপোষকতা হলো টাকা বা তহবিল সংগ্রহের একটি বিশেষ মাধ্যম। এতে কোনো দাতব্য সংস্থা একজন দাতা বা স্পন্সরকে একটি নির্দিষ্ট শিশুর সাথে যুক্ত করে দেয়। দাতা সেই শিশুর কাছ থেকে নিয়মিত খবর পান। সাধারণত এতে শিশুর ছবি এবং অনুবাদ করা চিঠি থাকে, যা তাদের মধ্যে একটি ব্যক্তিগত সম্পর্ক গড়ে তুলতে সাহায্য করে।এসব মাধ্যমে শিশুটির সাথে দাতার এক ধরনের ব্যক্তিগত সম্পর্কের অনুভূতি তৈরি হয়। তবে দাতার দেওয়া অর্থ সাধারণত শুধু ওই শিশুর জন্য আলাদাভাবে খরচ করা হয় না। এই অর্থ অন্যদের অনুদানের সঙ্গে একত্র করে শিশুর সম্প্রদায় বা দেশের শিক্ষা, স্বাস্থ্য, নিরাপত্তা, অবকাঠামো বা এ ধরনের নানা প্রকল্পে ব্যয় করা হয়। একটি ধারণা অনুযায়ী, শিশু পৃষ্ঠপোষকতা প্রকল্পগুলোর মাধ্যমে ৯ মিলিয়নের বেশি শিশুর কাছে ৫ বিলিয়ন মার্কিন ডলারেরও বেশি অর্থ প্রদান করা হয়। আবার কিছু সূত্র বলছে, বছরে এ ধরনের প্রকল্পে মোট অর্থের পরিমাণ প্রায় ৩ বিলিয়ন মার্কিন ডলারের কাছাকাছি।

 ইতিহাস 
সেভ দ্য চিলড্রেন ছিল বিশ্বের প্রথম শিশু পৃষ্ঠপোষক সংস্থা। প্রথম বিশ্বযুদ্ধের পর শিশুদের সাহায্য করার জন্য ১৯২০ সালে তারা ব্যক্তিগতভাবে শিশু পৃষ্ঠপোষকতা চালু করে। ১৯৩৬ সালে চিলড্রেন ইন্টারন্যাশনাল একটি শিশু কল্যাণ সংস্থা হিসেবে কাজ শুরু করে। এই ধারণাটি জনপ্রিয় হতে শুরু করলে প্ল্যান ইন্টারন্যাশনাল (১৯৩৭)  এবং চাইল্ডফান্ড-ও (১৯৩৮)  একই পথ অনুসরণ করে। দ্বিতীয় বিশ্বযুদ্ধের সময় শিশুদের অপ্রাপ্ত চাহিদা মেটাতে, ১৯৪০ সালে সেভ দ্য চিলড্রেন ইউএসএ যুদ্ধে অনাথ হওয়া ব্রিটিশ শিশুদের সাহায্যের জন্য একটি কর্মসূচি চালু করে। ১৯৯৬ সাল থেকে চ্যালিস ইন্টারন্যাশনাল শিশু ও প্রবীণদের পৃষ্ঠপোষকতার অর্থ ব্যবহার করে ১৫টি দেশে পরিবারের জন্য সরাসরি সহায়তা প্রদান করে আসছে। ২০০৭ সালে বাংলাদেশের জাগো ফাউন্ডেশন বাংলাদেশের স্থাদেশে স্থানীয়ভাবে শিশু পৃষ্ঠপোষকতা কর্মসূচি শুরু করে।

 প্রভাব 
২০১৭ সালের একটি গবেষণায় দেখা গেছে যে, আন্তর্জাতিক শিশু পৃষ্ঠপোষকতার ফলে মাসিক আয় ১৩ থেকে ১৭ ডলার পর্যন্ত বেড়েছে, যেখানে সাধারণ আয়ের ভিত্তি ছিল ৭৫ ডলার। এর মূল কারণ হলো, এই শিশুরা ভবিষ্যতে চাকরির বাজারে বা কর্মক্ষেত্রে বেশি সক্রিয় থাকতে পারে। গবেষণায় আরও দেখা গেছে, এরা বড় হওয়ার পর তাদের থাকার জায়গার মান উন্নত হয়েছে। জিনিসপত্র কেনার ক্ষমতাও কিছুটা বেড়েছে, তবে তা মূলত মোবাইল ফোন কেনার মধ্যেই বেশি দেখা গেছে। এ ছাড়া, বড় হয়ে সন্তান নেওয়া বা পরিবার গঠনের ক্ষেত্রেও এই পৃষ্ঠপোষকতার সামান্য প্রভাব লক্ষ্য করা গেছে।

 সমালোচনা 
সমালোচকদের মতে, শিশু পৃষ্ঠপোষকতা কখনও কখনও পৃষ্ঠপোষকতাপ্রাপ্ত তুলনামূলকভাবে সুবিধাপ্রাপ্ত শিশুদের তাদের সমবয়সীদের থেকে আলাদা করে দিতে পারে। এতে তৃতীয় বিশ্বের মানুষদের নিয়ে অসহায় বা করুণ চিত্রও স্থায়ী হতে পারে। সমালোচকরা আরও বলেন, পৃষ্ঠপোষকতা অনেক সময় শিশুর ভেতরে সাংস্কৃতিক বিভ্রান্তি তৈরি করে এবং অযৌক্তিক প্রত্যাশা তৈরি করতে পারে। তারা এটাও দাবি করেন যে এই ধরনের কর্মসূচি পরিচালনা করতে খরচ বেশি। এএই সমস্যার কারণে কিছু দাতব্য সংস্থা এখন নির্দিষ্ট কোনো শিশুর তথ্য না দিয়ে, একটি "সাধারণ" শিশুর উদাহরণ দিয়ে থাকে, যাতে ব্যয় কমানো যায়। এমনকি কিছু ক্ষেত্রে এমন ঘটনাও ধরা পড়েছে যেখানে সংস্থাগুলো মারা যাওয়া শিশুর নামেও দাতার কাছে মিথ্যে খবরাখবর পাঠিয়েছে।

সেভ দ্য চিলড্রেন সংস্থার ব্যাপারে কার্যকর পরোপকারী গোষ্ঠী সাধারণত তাদের শিশু পৃষ্ঠপোষকতার বিরোধিতা করে। তারা মনে করে এটা দাতাদের এক ধরনের বিভ্রম বা ভুল ধারণা দেয়। গিভওয়েল বিষয়টিকে এভাবে ব্যাখ্যা করেছে:

আরও বৃহত্তর পরিপ্রেক্ষিতে, ডেভিড রুডম্যান বলেন যে "শিশু পৃষ্ঠপোষকতা এমন একটি অবস্থার সৃষ্টি করে যেখানে একদিকে দাতার মানসিকভাবে শিশুর সাথে ব্যক্তিগত সম্পর্কের অনুভূতি তৈরি করার চেষ্টা থাকে, যাতে আরও অর্থ সংগ্রহ করা যায়; অন্যদিকে দারিদ্র্যের বিরুদ্ধে বাস্তব লড়াইয়ের প্রক্রিয়াটি ভিন্ন রকম। এতে এই দুই দিকের মধ্যে এক ধরনের টানাপোড়েন তৈরি হয়।"

 তথ্যসূত্র 

 বহিঃসংযোগ 
 দ্য রাফ গাইড টু এ বেটার ওয়ার্ল্ড  যুক্তরাজ্য সরকারের আংশিক অর্থায়নে প্রকাশিত এই গাইডে বিভিন্ন ধরনের পৃষ্ঠপোষকতা আলোচনা করা হয়েছে। এতে পৃষ্ঠপোষকতার পক্ষে এবং বিপক্ষে উভয় যুক্তিই উপস্থাপন করা হয়েছে (পৃষ্ঠা ৮৩ এবং পরবর্তী অংশ)।

বিষয়শ্রেণী:লোকহিতৈষণা
বিষয়শ্রেণী:শিশুতোষ সমাজকল্যাণ